KIRJALLINEN KYSYMYS P-3146/97 komissiolle esittäjä(t): Joan Colom i Naval (PSE) (30. syyskuuta 1997)

Aihe: Hedelmäpuiden ja viiniköynnösten tarjoukset

Kahdeksankymmentäluvun alussa eräs kaikkein uskomattomimpia yhteisön budjettiin kohdistuvia petostapauksia oli muovisten hedelmäpuiden käyttäminen tiettyjen palkkioiden ja avustusten saamiseksi.

Viimeaikaisten YMJ:n uudistusten tai uudistusehdotusten yhteydessä on ilmennyt, että jotkut yritykset näyttävät jälleen tarjoavan yhteisön markkinoille synteettisistä materiaaleista valmistettuja hedelmäpuita, oliivipuita tai viinipensaita, joiden erottaminen oikeista on kuulemma mahdotonta.

Ovatko nämä itsepintaiset huhut kantautuneet komission korviin? Onko se ryhtynyt siinä tapauksessa joihinkin toimenpiteisiin? Voiko komissio taata, että sen tekninen tarkastustoiminta paljastaa nämä uudet materiaalit?

Komission jäsenen Franz Fischlerin komission puolesta antama vastaus (10. joulukuuta 1997)

Komissio on tietoinen huhuista, joiden mukaan synteettisistä materiaaleista valmistettuja puita ja viiniköynnöksiä olisi käytetty yhteisön tuen saamiseksi. Sillä ei kuitenkaan ole tietoa yhteisön talousarvioon kohdistuneista konkreettisista petostapauksista, joissa olisi käytetty synteettisistä materiaaleista valmistettuja hedelmäpuita, oliivipuita tai viiniköynnöksiä. Jäsenvaltiot, joiden velvollisuus on ilmoittaa komissiolle petoksiin ja sääntöjenvastaisuuksiin liittyvistä tapauksista yhteisen maatalouspolitiikan alalla sääntöjenvastaisuuksista ja yhteisen maatalouspolitiikan yhteydessä aiheettomasti maksettujen määrien perimisestä sekä tiedotusjärjestelmän luomisesta tällä alalla ja asetuksen (ETY) 283/72 kumoamisesta 4 päivänä maaliskuuta 1991 annetun neuvoston asetuksen (ETY) 595/91 ((EYVL L 67, 14.3.1991. )) mukaisesti, eivät ole nimenomaisesti ilmoittaneet joutuneensa tekemisiin tämän ongelman kanssa (tosin petollisten menettelyjen otsakkeen alle kuuluvien tapausten järjestelmällinen tarkasteleminen on mahdotonta). Komission mukaan voimassa olevien teknisten valvontamenetelmien avulla voidaan varmasti paljastaa tällaiset sääntöjenvastaisuudet.

Satelliittikuviin perustuvan kaukokartoituksen avulla muovi on mahdollista havaita ensi silmäyksellä tarkasteltaessa kokonaisia lohkoja, sillä se antaa täysin erilaisia signaaleja kuin kasvillisuus.

Viini- ja oliivirekisterit laaditaan osaksi ilmakuvien perusteella, mutta niiden varmentaminen edellyttää myös perusteellista kenttätyötä. Muovista valmistetut kasvit havaittaisiin välittömästi. Lisäksi muovista tehtyjen täysikasvuisten puiden jäljitelmien toteuttaminen lienee äärimmäisen vaikeaa. Koska nuoret kasvit erottuvat huonosti satelliitti- tai ilmavalokuvissa, uudet viljelmät on joka tapauksessa tarkastettava paikalla. Oliivipuiden osalta tukea myönnetään yhteisössä 80-prosenttisesti tosiasialliselle tuotannolle; ainoastaan 20 prosenttia tuesta maksetaan puiden lukumäärän ja keskimääräisen tuotoksen perusteella, jolloin on esitettävä todistus hyväksytyssä laitoksessa tapahtuneesta puristamisesta.

Hedelmä- ja vihannesalalla yhteisön hehtaaritukea myönnetään ainoastaan omena- ja persikkapuiden (molemmat puut ovat lehtensä pudottavia) viljelyalojen raivausohjelman osana. Yhteisön lainsäädännön mukaiset tarkastukset suoritetaan paikalla, ja niissä todetaan puutiheys lohkolla sekä kyseisten puiden ikä. Tällaisissa olosuhteissa muoviset puut havaittaisiin välittömästi.

Sama pätee myös viiniköynnöksen viljelyalueiden raivaukseen.